《玉萧篇戏拟萧夫人赠何郎孟漪之作贺孟漪新昏》
明代·伍瑞隆

云日何皎皎，丽我东南隅。郎来骑骏马，白晰清且都。

入门下马拂珠箔，为妾整却双流苏。是时郎君正初醉，隐映两颊红珊瑚。

心知妾小惯娇怯，向妾细语声嗫嚅。被妾鸳鸯绮，赠妾凤女图。

诱妾同车载，系妾双明珠。妾时惊喜见君子，强欲从郎与郎语。

花颜嗒嗒羞不开，低首佳期暗相许。因教宛转花前说，却引山盟向君发。

拚将羞涩学为云，渐觉欢情比圆月。良夜沉沉乐未央，夭桃灼灼弄芬芳。

红窗宝炬金莲影，绮阁丛花玉簟香。此时翠被春应早，此际双蛾画偏好。

镜里翻欺并蒂花，阶前不让同心草。同心并蒂总堪怜，两两容华方少年。

谁言云雨空成梦，谁道鸳鸯不是仙。愿为金缕同心结，宛转罗帏向君缀。

愿作金龙长命杯，年年芳宴侍君开。妾家世住梅花下，颇忆何郎旧声价。

愿作淩风树里枝，长看东阁回仙驾。枕上题诗漏欲消，妾应先起待今朝。

君眠好就梅花句，留与萧娘和玉萧。

作者简介：伍瑞隆（一五八五 — 一六六六），字国开，号铁山，晚号鸠艾山人。香山（今中山）人。弱冠补弟子员。明熹宗天启元年（一六二一）解元。明思宗崇祯十年（一六三七）副榜。初授化州教谕，修《高州府志》，以信史称，擢翰林院待诏，迁户部主事，再迁员外郎，管仓场。十五年，任河南大梁兵巡道，旋署藩臬两司。谢病归。南明绍武帝立，拜太仆寺正卿。明亡，隐居邑之鸠艾山中。卒年八十二。善诗书画，有《临云集》、《辟尘集》、《少城别业近草》、《鸠艾山人赋》等。清康熙《香山县志》卷七、清乾隆《香山县志》卷六有传。